作者:蔣捷
標題:賀新郎
內容:雁嶼晴嵐薄。倚層屏、千樹高低，粉纖紅弱。雲隘東風藏不盡，吹豔生香萬壑。又散入、汀蘅洲藥。擾擾匆匆塵土面，看歌鶯、舞燕逢春樂。人共物，知誰錯。寶釵樓上圍簾幕。小嬋娟、雙調彈箏，半霄鸞鶴。我輩中人無此分，琴思詩情當卻。也勝似、愁橫眉角。芳景三分才過二，便綠陰、門巷楊花落。沽斗酒，且同酌。